Det kan koste en dyrt, hvis man vælger at rejse gratis med den kollektive trafik. Fra 1. september sættes kontrolafgiften nemlig op, og dermed snupper bødekassen 1.000 kroner, hvis man bliver taget uden billet. Det er 250 kroner mere end tidligere. - Der har ikke været justeret i kontrolafgiften siden 2010 eller 2011, så nu har vi sammen med landets øvrige trafikselskaber aftalt, at taksten sættes op, lyder det fra Mette Henriksen, der er marketingsansvarlig ved Nordjyllands Trafikselskab. Dokumentfalsk politianmeldes Kontroltrykket i busserne er det samme, som det har været i årevis. Alligevel er Mette Henriksen træt af, at en kedelig tendens er blevet mere udbredt. - Der er mange unge mennesker, der rejser på børnebillet, selvom de er voksne. De unge sender også ofte billetter til hinanden, og det er dokumentfalsk. Det er der mere af end tidligere, og af og til ender det med en politianmeldelse, siger Mette Henriksen. Hun understreger desuden, at prisstigningen ikke skyldes, at der er færre kunder end tidligere. Prisstigningen sker i samarbejde med trafikselskaber landet over og er en fælles beslutning.

Referat:
Fra 1. september hæves kontrolafgifterne i bus og tog. Før kostede det 750 kroner at glemme sin billet. Nu hæves prisen til 1.000 kroner.